ไฟแนนซ์ทูเดย์
&#8220;น้ำพยุงเรือได้ ก็ล่มเรือได้เช่นกัน&#8221;
31 ต.ค. 2554

“น้ำพยุงเรือได้ ก็ล่มเรือได้เช่นกัน”
โดย..ต้นกล้า
แม้จะเป็นวันหยุด แต่ข้าราชการกระทรวงการคลังทำงานกันหนักมือจริงๆ ลุยลงพื้นที่ช่วยผู้ประสบภัยกันไม่ว่างเว้น ที่ทุ่มเทแรงกายแรงทรัพย์มากที่สุดต้องยกนิ้วให้ จิรเดช วรเพียรกุล ที่ปรึกษา รมช.คลัง บุญทรง เตริยาภิรมย์ อาเสี่ยจิรเดชลงทุนขนาดเช่าพื้นที่โรงแรมออลซีซั่น สี่แยกสุทธิสาร ริมถนนวิภาวดีรังสิต เป็นศูนย์บัญชาการช่วยเหลือผู้ประสบภัยน้ำท่วม ออกช่วยเหลือและมอบถุงยังชีพทุกวันมาเป็นเวลาร่วม 45 วันเศษแล้ว โดยไร้ซึ่งการทำงานมอบของเอาหน้า แต่สั่งทีมงานซึ่งล้วนแต่เป็นคนจิตอาสาและข้าราชการกรมสรรพสามิตลงมือทำทันที ได้คนจริงแบบนี้อาเสี่ยบุญทรงเบาใจได้เยอะ
ข้าราชการกระทรวงการคลังหลายต่อหลายคนใจตุ๊มๆ ต้อมๆ เมื่อ ธีระชัย ภูวนาถนรานุบาล รับใบสั่งพรรคเพื่อไทย เสนอ ครม.ให้ตั้ง วิมล จันทร์จิราวุฒิกุล อดีตกรรมการผู้จัดการ บริษัท ธนารักษ์พัฒนาสินทรัพย์ รัฐวิสาหกิจในสังกัดกรมธนารักษ์ ขึ้นเป็นกรรมการผู้ช่วย รมต.คลัง 
หนึ่ง เพราะ วิมลเคยเป็นลูกน้องข้าราชการกระทรวงการคลังมาก่อน บัดนี้ต้องมาเป็น “นาย” คอยสั่งการข้าราชการประจำ
สอง ในช่วงที่วิมลนั่งเป็นเอ็มดี ธนารักษ์พัฒนาฯ นั้น วิมลกับข้าราชการการกระทรวงการคลังหลายต่อหลายคนขัดแข้งขัดขากันอย่างหนัก จนต้องตัดสินใจยื่นหนังสือลาออกจากตำแหน่งก่อนวาระ พวกเขากลัวโดนถองแค้นคืน...
สาม วิมลนั้นถือเป็นตัวแทนแดงเต็มรูปแบบ เป็นกรรมการผู้มีอำนาจเต็มใน “เอเชีย อัพเดต แชนแนล” วิมลนั้นเป็นเจ้าของ บริษัท เดโมเครซี นิวส์ เน็ตเวิร์ค (DEMOCRAZY NEWS NETWORK CO.,LTD.) ซึ่งจดทะเบียนวันที่ 18 พ.ค. 2552 ด้วยทุนจดทะเบียน 5 ล้านบาท เป็น “เอเชีย อัพเดต” ที่ใช้พื้นที่ชั้น 5 ในห้างย่านลาดพร้าว และเป็นเจ้าของทีดีเพื่อแดงตัวจริงเสียงจริง พวกเขาจึงกลัวแดงกินหัว